**OBRAZLOŽENJE I. IZMJENA I DOPUNA FINANCIJSKOG PLANA**

**ETNOGRAFSKOG MUZEJA ISTRE – MUSEO ETNOGRAFICO DELL'ISTRIA**

**ZA 2023. S PROJEKCIJAMA ZA 2024. I 2025. GODINU**

Etnografski muzej Istre – Museo etnografico dell'Istria je kulturna, znanstvena i informativna javna institucija, čiji se rad temelji na Zakonu o muzejima, Zakonu o zaštiti i očuvanju kulturnih dobara i drugim zakonskim i podzakonskim aktima. Muzej svoju zakonsku djelatnost obavlja sakupljanjem, čuvanjem i istraživanjem civilizacijskih i kulturnih dobara, preventivnom i trajnom zaštitom muzejske građe i dokumentacije, muzejskih lokaliteta i nalazišta, njihovim neposrednim i posrednim predstavljanjem javnosti putem stalnih i povremenih izložbi, objavljivanjem podataka i spoznaja o muzejskoj građi putem stručnih, znanstvenih i drugih obavijesnih sredstava.

Člankom 33. Statuta Etnografskog muzeja Istre – Museo etnografico dell'Istria, utvrđena je nadležnost Upravnog vijeća Etnografskog muzeja Istre – Museo etnografico dell'Istria za donošenje Izmjena i dopuna Financijskog plana Etnografskog muzeja Istre – Museo etnografico dell'Istria, a pravni temelj za donošenje ovih I. Izmjena i dopuna Financijskog plana sadržan je u odredbama članaka 28 - do 38. Zakona o proračunu (NN 144/21). Uz I. Izmjene i dopune financijskog plana Etnografskog muzeja Istre – Museo etnografico dell'Istria dostavlja se obrazloženje koje se sastoji od obrazloženja općeg i posebnog dijela financijskog plana.

Obrazloženje općeg dijela I. Izmjena i dopuna Financijskog plana sadrži obrazloženje prihoda i rashoda, primitaka i izdataka te viška odnosno manjka financijskog plana.

Obrazloženje posebnog dijela I. Izmjena i dopuna Financijskog plana sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja ( poveznica na Provedbeni program Istarske županije za razdoblje 2022.-2025. godine.)

I. Izmjene i dopune Financijskog plana Etnografskog muzeja Istre – Museo etnografico dell'Istria su iskazane u valuti EUR.

**OBRAZLOŽENJE OPĆEG DIJELA I. IZMJENA I DOPUNA FINANCIJSKOG PLANA ZA 2023. S PROJEKCIJAMA ZA 2024. I 2025. GODINU**

Opći dio I. Izmjena i dopuna Financijskog plana Etnografskog muzeja Istre – Museo etnografico dell'Istria sastoji se od Sažetka računa prihoda i rashoda i sažetka računa financiranja, tabele A – Računa prihoda i Računa rashoda i tabele B - Računa financiranja. Sažetak iskazuje planirane prihode u iznosu od 411.072.24 EUR, rashoda u iznosu od 456.143,54 EUR te donos viška u iznosu od 45.071,30 EUR za pokriće razlike planiranih rashoda u 2023. godini.

PRIHODI 2023.

U odnosu na izvorni financijski plan ovim Izmjenama i dopunama planirani prihodi su viši za 64.009,24 EUR te iznose 411.072,24 EUR.

Prihodi su planirani iz slijedećih izvora:

Namjenski prihodi i primici (Istarska županija) 349.137,67EUR (račun 67/šifra izvora 1); vlastiti prihodi (prihodi od prodaje robe i usluga i prihodi od donacija) 6.998,68 EUR (račun 65/šifra izvora 3); prihodi za posebne namjene (prihodi ostvareni prodajom ulaznica) 20.000,00 EUR (račun 66/šifra izvora 4); prihodi iz gradova i općina 1.300,00 EUR (račun 55/šifra izvora 5); prihodi iz EU za projekt I-ON 10.189,00 EUR ( račun 51/šifra izvora 5); prihodi iz Ministarstva i državnih ustanova 19.246,89 EUR (račun 63/šifra izvora 5); prihodi iz ostalih institucija za proračunske korisnike 4.500,00 EUR (račun 58/šifra izvora 5).

DONOS VIŠKA IZ PRETHODNE GODINE

Pored prihoda koji se planiraju ostvariti tijekom 2023. godine, u ukupne prihode je ukalkuliran i preneseni višak prethodne godine u iznosu od 45.071,30 EUR. Preneseni višak se planira utrošiti tijekom 2023. godine za financiranje nabave opreme i rashoda redovnog poslovanja.

Ovim Izmjenama i dopunama financijskog plana Etnografskog muzeja Istre – Museo etnografico dell'Istria planiraju se financirati rashodi u iznosu od 456.143,54 EUR.

RASHODI 2023.

Rashodi se planiraju u visini planiranih prihoda u iznosu od 456.143,54 EUR od čega 425.057,59 EUR za rashode poslovanja a 31.085,95 EUR na rashode za nabavu nefinancijske imovine.

Ovim se izmjenama i dopunama planira izvršiti 109.080,54 EUR više rashoda od planiranog izvornim financijskim planom.

Rashodi za zaposlene planirani su u iznosu od 294.917,94 EUR.

Kalkulacija rashoda za zaposlene temelji se na rashodima za zaposlene sukladno odredbama Kolektivnog ugovora kao izvora prava zaposlenika te utvrđenim limitima od strane osnivača. Obzirom da je primjena novih odredbi Kolektivnog ugovora za zaposlene u EMI-MEI stupila na snagu sa 1.1. 2023. godine u vidu povećanje osnovice i materijalnih prava zaposlenika, a izvorni financijski plan je rađen prošle godine kada ta sredstva za povećanje nisu ukalkulirana, sada se kroz ove izmjene uočava povećanje na poziciji rashoda za zaposlene u iznosu od 43.927,94 EUR više u odnosu na izvorni plan.

Materijalni rashodi planirani su u iznosu od 128.207,65 EUR, odnosno za 34.921.65 EUR više u odnosu na izvorni plan. Ovi se planirani rashodi u većem dijelu odnose na materijalne rashode koji proizlaze iz redovnog poslovanja te dijelom na materijalne rashode programske djelatnosti. Isti su uvećani uslijed rasporeda prenesenog viška iz prethodne godine.

Financijski rashodi odnose se na rashode banaka na ime troškova bankarskih usluga i usluga platnog prometa a planirani su u iznosu od 1.932,00 EUR, a što u odnosu na izvorni plan iznosi povećanje od 1.136,00 EUR.

Rashodi za nabavu proizvedene dugotrajne imovine planirani su u iznosu od 31.085,95 EUR a odnose se na nabavu opreme za potrebe redovnog poslovanja muzeja te nabavu službenog automobila za potrebe muzeja. U odnosu na izvorni plan bilježi se povećanje od 29.094,95 EUR, te se također izvršila raspodjela prenesenog viška iz prethodne godine na ime pokrića planiranih rashoda.

Projekcije za 2024. i 2025. godinu planiraju se u iznosu od 347.070 eura i ne mijenjaju se u odnosu na izvorni plan.

RAČUN FINANCIRANJA

Tabela B – račun financiranja podnosi se prazna budući da muzej ne ostvaruje primitke od financijske imovine i zaduživanja kao ni izdatke za financijsku imovinu i otplate zajmova.

**OBRAZLOŽENJE POSEBNOG DIJELA I. IZMJENA I DOPUNA**

**FINANCIJSKOG PLANA ZA 2023. S PROJEKCIJAMA ZA 2024. I 2025. GODINU**

1. PROGRAM: REDOVNA DJELATNOST USTANOVA U KULTURI - 2801

1.1. AKTIVNOST: RASHODI ZA ZAPOSLENE – A280101

Unutar redovne djelatnosti muzeja planirana je aktivnost Rashodi za zaposlene koja je ovim izmjenama i dopunama uvećana u odnosu na izvorni plan za 53.048,00 EUR te sada iznosi 291.947,00 EUR.

Svi trenutačni zaposlenici rade na puno radno vrijeme osim djelatnika na radnom mjestu recepcionar koji radi na pola radnog vremena. Troje djelatnika koje je proteklih tri godine radilo polovicu radnog vremena na EU projektu, a od toga je polovicu plaće isplaćivano iz projekta, nakon kolovoza 2023. godine prelaze na redovno financiranje plaće iz Županije.

1.2. AKTIVNOST: MATERIJALNI RASHODI – A280102

Kroz aktivnost materijalni rashodi planiraju se svi rashodi vezani uz obavljanje redovne i programske djelatnosti muzeja. U odnosu na izvorni plan ovi su rashodi povećani za 31.881,70 EUR te sada iznose 68.112,70 EUR. Povećanje se odnosi na uvećanje izvora Istarske županije za 8.975,00 EUR i raspoređeno je za knjigovodstvene usluge i usluge preventivnih sistematskih pregleda. Ostatak povećanja ide iz izvora vlastitih sredstava odnosno prenesenog viška te se raspoređuje za podmirenje režijskih troškova, troškova održavanja objekta i opreme, održavanje informacijskog sustava te ostale troškove koji su planirani za poslovanje muzeja.

1.3. AKTIVNOST: ULAGANJA U OPREMU – K280103

Ova je aktivnost u odnosu na izvorni plan povećana za 28.660,28 EUR te sada iznosi 30.651,28 EUR. Ostvarena su sredstva iz izvora Ministarstva kulture i medija za obnovu dotrajale informatičke opreme u iznosu od 2.654,46 EUR, u toku je nabava informatičke opremu, dva kompjutera, monitor, projektor, printer i skener. Izvršen je raspored ostvarenog viška iz 2022. godine u iznosu od 20.931,30 EUR koji se uz vlastita sredstva koje planiramo ostvariti kroz tekuću godinu planira rasporediti za nabavku službenog vozila za muzej.

2. PROGRAM: OTKUP MUZEJSKE GRAĐE - 2802

2.1. AKTIVNOST: OTKUP MUZEJSKE GRAĐE – K280201

Izvorni plan za 2023. godinu je da ne otkupljujemo predmete te se tako planiralo i u ovim izmjenama i dopunama. Vođeni mišlju da je i nematerijalna kultura baština o kojima brinemo, odlaziti će se na terene i prikupljati građu kroz terenske zapise.

3. PROGRAM: NOVI STALNI POSTAV - 2803

3.1. AKTIVNOST: UREĐENJE NOVOG STALNOG POSTAVA – A280301

Nakon realizacije novog stalnog postava predviđeni rashodi odnose se na zamjene dotrajale tehnike ili nadopunu postava. Izmjenama i dopunama se planira 3.837,67 EUR više u odnosu na izvorni plan, raspoređen je višak iz prethodne godine u iznosu od 4.000,00 EUR za tekuće održavanje.

4. PROGRAM: PROGRAM JAVNIH POTREBA U KULTURI - 2804

4.1. AKTIVNOST: DIGITALIZACIJA MUZEJSKE GRAĐE – A280487

Izmjenama i dopunama umanjena je ova aktivnost te sada nema planiranih sredstava iz razloga što nisu ostvarena sredstva iz izvora Ministarstva kulture i medija.

4.2. AKTIVNOST: PEDAGOŠKA DJELATNOST – A280448

Otvorena je nova aktivnost Pedagoška djelatnost kroz koje je ovim izmjenama i dopunama planiran iznos od 1.500,00 EUR iz izvora 32600 (vlastiti prihodi), rashodi se planiraju za nabavku materijala i usluga potrebnih za provođenje ove muzejske djelatnosti

5. PROGRAM: PROGRAM JAVNIH POTREBA U KULTURI - 2806

5.1. AKTIVNOST: GODIŠNJI IZLOŽBENI PROGRAM – A280601

U aktivnosti Godišnji izložbeni program ovim izmjenama i dopunama planirana su sredstva u iznosu od 11.413,90 EUR iz izvora 11001 (Istarska županija) i 53055 (Ministarstvo kulture i medija) za izložbu pod nazivom „Dokolica/slobodno vrijeme u Istri nekad i danas.

5.2. AKTIVNOST: MANIFESTACIJE – A280603

Planirane su četiri manifestacije:

a) Martin bez etikete – jednodnevni program CENKI-ja posvećen vinu, vinogradarstvu i vinarima Istre „bez etikete“, održava se povodom blagdana sv. Martina od osnutka CENKI-ja 2011, pa do 2015. godine da bi nastavio 2022. te se planira i za 2023. Izmjenama i dopunama planiran je iznos od 703,61 EUR iz izvora 11001.

b) Mjesec pripovijedanja – manifestacija koja se održava u trećem mjesecu s ciljem očuvanja mjesnih govora i tradicije pripovijeda, planirani iznos je 466,74 EUR, izvor financiranja 11001 i 47600 (vlastiti prihodi)

c) Dani rukotvorena 7, cilj je nakon lokalnih rukotvoraca i rukotvoraca iz ostalih dijelova Hrvatske, naredne godine dovesti rukotvorce iz Vojvodine. Naravno uz uvijek prisutne tradicijske radionice rukotvoraca iz Istre, planirana su sredstva u iznosu od 2.329,67 EUR iz izvora 11001, 47600 i 58600 (TZSI)

d) Tolerancija –KONTAKT ZONA. Manifestacija koja kreće u drugu godinu ima za cilj senzibilizaciju lokalne zajednice na temu uloge muzeja u pogledu promicanja interkulturalnog dijaloga, društvenog angažmana, poticanja na suradnju i participaciju u osmišljavanju muzejskih sadržaja na relevantne i aktualne kulturno-društvene teme, planirana su sredstva u iznosu od 2.654,46 EUR iz izvora 11001.

U aktivnosti Manifestacije izostala je ove godine potpora Ministarstva kulture i medija tako da je u odnosu na izvorni plan novi plan umanjen za 5.792,52 EUR.

5.3. AKTIVNOST: IZDAVANJE PUBLIKACIJA – A280604

U toku je izrada kompletne pripreme, do pred tisak, kataloga novog stalnog postava. Napravili bismo dva kataloga; jedan na hrvatskom i talijanskom jeziku a drugi na engleskom i njemačkom jeziku, planirana su sredstva u iznosu od 8.308,46 EUR iz izvora 11001, 53055 i 47600.

5.4. AKTIVNOST: PREVENTIVNA ZAŠTITA – A280605

U preventivnu zaštitu ubrajamo sredstva za upravljanje i čuvanje zbirki i sredstva za preparatorsko-konzervatorske postupke na predmetima, te će se i ove godine u skladu s financijskim mogućnosti kupiti nove beskiselinske kutije i radni materijal za konzervaciju i restauraciju predmeta.

6. PROGRAM: EU PROJEKTI KOD PRORAČUNSKIH KORISNIKA U KULTURI - 9201

6.1. AKTIVNOST: PROJEKT I-ON IDENTITY ON THE LINE – T920107

Identity on the Line (I-ON) predstavlja opsežan suradnički projekt između šest kulturno-povijesnih muzeja i jednog sveučilišta, koji zajedničkim radom istražuju dugoročne posljedice raznih migracijskih procesa, bilo prisilnih ili dobrovoljnih, koji su se odvijali u Europi u posljednjih 100 godina. Nadolazeće 2023. godine završava u mjesecu kolovozu. EMI dobiva 50% sredstava od EU fondova. U 2023. godini kao jedina stavka za rad našeg muzeja, kao partnera, planirana je evaluacija projekta te privođenje kraju svih zadanih komponenata, no odlaskom djelatnice koja je radila taj dio ova je aktivnost planirana iz izvora vodećeg partnera, izmjenama i dopunama plana ova je aktivnost umanjena za 5.337,01 EUR, umanjen je izvor 51100 (EU fondovi), planiraju se ostvariti sredstva iz izvora 53055 (MKIM) u iznosu od 7.700,00 EUR te iz izvora Istarske županije (11001).